Nuwe planne vir historiese hospitaal
Sunday, 27 September 2015 17:34
Die historiese Cullinan Hospitaal-gebou is dalk binnekort weer in gebruik.
Volgens Etienne Coetzee, president van die Cullinan-Kamer van Koophandel, gaan die Clinix Gesondheidsgroep, wat die hospitaal in Maart 2013 gesluit het, nie meer die gebou verkoop nie.
Etienne sê dat dié groep onlangs 'n bourekenaar en argitek uitgestuur het om te kyk na opsies om die gebou weer te gebruik. Hy sê dat dit nie 'n volle hospitaal sal wees nie, maar waarskynlik 'n kliniek of trauma-eenheid. Die Kamer moedig dié proses aan.
In April 2013 het ons berig dat die Clinix-groep se raad van direkteure en aandeelhouers die sluitingsbesluit geneem het omdat die verdere kapitale belegging wat nodig sou wees om die ou gebou en verwante infrastruktuur op te gradeer, nie die volhoubaarheid van die hospitaal sou verseker nie.
Dié groep het die 35-bed hospitaal, voorheen bekend as die Premiermyn Hospitaal, in Oktober 2010 oorgeneem. Die hospitaal is in 1907 deur die Premiermyn gebou en die hoeksteen is deur Thomas Cullinan se vrou Annie gelê.